text:
Agnul e il presepi – seconde part
E in chel, su la muse di cheste fantacine, che ducj a crodevin sedi une di chês che i uciei iu veve vedûs dome sui morâi, a tachin a cressi bufulis gresis come coculis; une daûr che altre!
In doi minûts, ta la maravee di ducj, la puarete a veve una muse ch’a samee un plat di gnocs cul sugo. No si vedevin nancje i voi!
In chel, prin che la int rivas a capî adore ce ch’al sucedeve, San Josef al à tirât su il baston par aiar.
– E con te paghino tutte le donne impure in questa chiesa! – al à dit businant di fa tramâ i veris.
E in altris doi minûts dutis lis feminis da la glesie si son cjatadis cun t’une muse di fa pore. Parfin a Mariute, la muinie, a jere cressût un bugnon sul çarneli!
E prin ancjemò che la int a si rindès cont di ce ch’a capitave, la Madone a tornât a pontâ il dêt cuintri un altri zovenot dai prins bancs.
– E tu, uomo impuro, hai disperso il tuo seme! – i à businât cun che vosate di prin.
Ma prin ch’a rivàs adore a maledilu si è sintût une puarte ch’a sbateve e un casin vignì da l’altâr.
Ducj si son voltats, ma àn rivât dome a viodi un sdrondenâ di cjandelis ch’a colavin e la palandrane dal plevan ch’a svualave vie.
Cuant che San Josef, pa la seconde volte, al â jevât par aiar il baston, Don Agnul, come un sfolmenât, al jere za un pâr di chilometros lontan!
Comments
-
12 Gennaio 2008
Ninine, eh eh eh
Parcè la Madone e il sant fevelino par talian?
No si doprie li di te "muinie" par dî "suora"?
(se no si critiche no sin furlans :-D)
-
14 Gennaio 2008
😀
-
15 Gennaio 2008
…E po , Josef e Marie a son doi gforestàts:-)
-
15 Gennaio 2008
A pene finît di lei o ai subit disfât il presepi che a cjase mê al jere ancjemò in biele mostre…
-
furlan16 Gennaio 2008
Samearès une conte di Moni Ovadia sui rabins taconelès. Tra il horor e il natalizi. Robe di contâ lis seris prin di Nadâl cu lis cjastinis e la ribuele.
-
gelostellato17 Gennaio 2008
Lu cjapi come un biel compliment! 🙂
-
17 Gennaio 2008
mandi! o soi pene passade par chest blog e mi è propit plasut! compliments! e je ore che le zoventut furlane si fasi indevant e sintì in marilenghe!
maman =)


c: text/html

text:
Jerusalem, Rome e Sant Jacum di Galizie
A Jerusalem i pelegrins a levin a adorâ il sepulcri vueit di Crist, chel sepulcri che al è stât il rimpin par vueris cruentis e vergognosis, come se la fede dai cristians e ves dibisugne des pieris di une tombe e in plui vueide. A Rome a levin a venerâ il tombâl di Sant Pieri, insieme cun Sant Pauli un des dôs colonis plui fuartis de glesie.
Se a Jerusalem si jere inviade la gnove de salvece cu la predicazion, la muart e la resurezion di Crist, a Rome si jere istituzionalizade, struturade, rinfuartide, consolidade cul sanc dai martars e la sente dal prin testemoni, Pieri. I pelegrins di Rome si clamavin »romeos» e il pelegrinaç al à tacât a cjapâ pît soredut dopo dal Tresinte, cuant che Bonifaci VIII al à screade la schirie dai jubileus peâts cul An Sant e relativis indulgjencis.
Il tierç lûc sant, Santiago de Compostela o »cjamp de stele», al jere peât ancje chel a une presince apostoliche, ce che di plui grant e venerabil si pues pratindi, e al jere spostât dut a Ocident, un lûc sigurementri strani te gjeografie dai pelegrinaçs. Strani par nô, che no vin la sensibilitât e la libertât de fantasie dai viei, ma no par lôr. Si sa che Santiago o Sant Jacum al è in Ocident, lûc de muart e dai muarts, ma al è situât dongje Finisterre, chê spice di cret sul Atlantic che e segne la fin dal mont cognossût fint in chê volte, prime che Colomp al cjapàs la volte pes Indiis Ocidentâls che dopo a son risultadis Americhis.
Se si cjale ben la cjarte gjeografiche, si inacuarzisi di une traietorie che e partìs di Orient, Jerusalem, e passe par Rome e si ferme in Ocident, come la stele dai magjos, ancje se cuntun viaç plui lunc (in chest câs e varès di sparî parsore di Rome, ma cui paragons no si à mai di tirâ masse la cuarde). Duncje o vin dute la traietorie de salvece, che e je partide di Orient e e je rivade in Ocident, traviersant dut il mont fin là che al finìs. Si colme cussì la brame dal salmist che al preave: «Dal jevâ (Jerusalem) fint al lâ a mont dal soreli (Santiago o, miôr, Finisterre) che al sedi laudât il non dal Signôr» (Sal 113, 3).
Ma là che al finìs il mont al è ancje il pont plui dongje dal cîl, tiermin ultin e definitîf dal cjaminâ dai oms. Cussì il pont plui lontan al è ancje il plui dongje, come che il pont plui lontan de vite, chel de muart, al è il plui dongje de resurezion.
No vin di dismenteâ che un dai aspiets fondants de religjon cristiane al è chel de escatologjie o tension viers il mont avignî. Se si gjave la resurezion e la vite eterne, si pues gjavâ dut. I pelegrins no levin tai santuaris a cirî vues, che no zovin nuie, ma il lûc che la anime e jere partide pal cîl. Nol jere duncje un pelegrinaç di nostalgjie o une brame di colegâsi semplicementri aes lidrîs e al passât, ma di colegâsi in cualchi maniere al Vivent, Crist, e a chei che a vivin in gracie de lôr fedeltât tal testemoneâ la fede, i apuestui. Un viaç viers la vite e no dome viers la muart.
Nus capite ancje a nô la stesse esperience, o almancul si spere, ogni volte che o lin intun simitieri. No si va li parcè che a son i vues de persone cjare che si à pierdût, ma parcè che si crôt che li, in cualchi maniere, si è plui dongje di jê. Di fat si vai, si sbrochisi, si ricuarde, si fevele; robe che no si fasarès denant di un vues. Te religjon cristiane muart e vite a son colegadis a fîl dopleât e no si pues distacâlis, come che no si pues distacâ la muart di Crist de sô resurezion. E la Pasche, misteri centrâl de religjon e fat centrâl de storie de salvece, e cjape dentri muart e resurezion. Muart come passaç dolorôs, ma sigûr pe resurezion. Par chel si varès di dâi un savôr pascâl, di resurezion e di vite e no dome storic o museâl, a ogni pelegrinaç.
Ma Sant Jacum, o miôr la sô colocazion gjeografiche che e devente simboliche, al è impuartant par une altre reson. Cuant che i dissepui i domandin a Crist cuant che al tornarà a meti in pîts il ream di Israêl, lui ur rispuint che no je robe che ur interessi. E al zonte che a cjaparan la fuarce dal Spirtussant par podê testemoneâ la lôr fede »a Jerusalem, par dute la Judee e la Samarie e fint ai ultins confins dal mont» (Az 1, 6-8). Duncje la fin dal mont no vignarà prime che la buine gnove e sedi predicjade fint ai ultins confins dal mont. Ma se Sant Jacum al è soterât là che al finìs il mont, dongje Finisterre, al vûl dî che il vanzeli al è rivât fintremai là che al veve di rivâ e duncje la fin dal mont e pues rivâ cuant che e vûl. Cussì a Santiago no dome e finìs la tiere e al scomence il cîl, ma e finìs la predicazion e la storie e je pronte pe rivelazion definitive de glorie.
Viodût in cheste maniere, che e je juste e legjitime, il pelegrinaç in Galizie al è un tornâ a la lidrîs de fede, ma ancje un svicinâsi al misteri de eternitât. Un arc che al pee passât e avignî.
No savarès cjatâ un lûc plui cjamât di significazion e di simbolisim e dome cussì mi spieghi la impuartance straordenarie che al à vût inte storie. Il »camin de Santiago», la »route de saint Jacques», che e à tiessût di culture, di art e di devozion grande part de Europe che si meteve in viaç par Compostela, sigurementri e cognosseve dutis chestis ricjecis che la nestre sensibilitât e à pierdût.
pre Antoni Beline
I CLASSICS – 8. SANT JACUM, LÀ CHE AL FINÌS IL MONT............
Jerusalem, Rome e Sant Jacum di Galizie

robotstxt: allowed

filter: keep


text:
Ogni an Pepi cuant che e rivave la Vierte si meteve a cjalȃ cul nȃs par aiar par viodi rivȃ lis cisilis: come cuant che al jere frut i metevin ligrie e gjonde al cûr. Cun lȏr a rivavin lis bielis zornadis e il clip che al scjaldave i vuès dopo il frȇt dal lunc Unvier.
Pepi, cuntune maluserie dulinziose, al fastiliave viodint che ancjemò no rivavin.
“Dulà sarano ladis?” Al veve sintût dȋ che ogni an ‘nt rivavin simpri di mancul par tantis causis. Al sarà stȃt colpe dal incuinament dal aiar o dai disinfestants che a fasevin murȋ insets, moscjis, larvis, che a jerin il lȏr prin nutriment. Une altre cause e sarà stade l’aument de temperature globȃl tant che no rivavin adore a finȋ il viaҫ di migrazion e a murivin vie pe strade.
Ma Pepi i dave parplui la colpe a la cementificazion esagjerade in at za di timp no dome tes citȃts, ma ancje te campagne.
La cementificazion che e veve puartȃt vie tant vert ator e e continuave a lȃ indenant cence polse, intune maniere che lui al definive “ salvadie”.
Par chest cuant che te famee i vevin fat chȇ propueste di butȃ jù la cjase vecje par fȃ sù une gnove par ingrandȋ e rigjavȃ un pȃr di apartaments ancje pai nevȏts, lui si veve cjatȃt cuintri di ducj.
Parcè che chel progjet al puartave vie tant teren, dut il prȃt ator fin te braide, lui nol varès volût tocjȃ nuie almancul fin cuant che al jere ancjemò vȋf. In chȇ cjase al jere nassût so pari, lui e ancje i siei fȋs e cumò si voleve disdrumȃ dut. Chest pinsȋr no i deve pȃs, ma dopo tant scombati al veve scugnût propit cedi ma a une condizion, chȇ di no butȃ jù la stale, parcè che al jere convint che lis cisilis no rivassin plui in tantis come une volte, par vie che planc a planc a jerin sparidis lis stalis, dulà che lȏr, sot lis trȃfs di len, a cjatavin bon stȃ par fȃ il nȋt. Si visave cuant che a rivavin, a zornavin e a sgurlavin ator ator e i fasevin tante companie.
In chȇ stale al veve ancje un ricuart speciȃl, di cuant che al jere za zovinut e cu la sȏ Milie al lave a platȃsi par stȃ di bessȏi. Propit là i veve dȃt la prime bussade, ancjemò si visave di chei voi come stelis che lu cjalavin cun chȇ bocje di ridi e chȇs strecis come sede cui flocs ros, la cotule plissetade e la bluse blancje ricamade. Lui le cjalave cun atrat provant par jȇ une grande emozion e al sintive dentri un bon stȃ cence confront.
E jere la prime volte che al veve provȃt par jȇ chȇ sensazion, di alore indenant no si varessin plui lassȃts.
Dome il nevȏt Stiefin al veve cjapȃt la reson dal nono e al veve ancjemò denant dai voi chȇ sene e no le dismenteave. Cuant che e jere rivade la ruspe par butȃ jù la cjase, al veve viodȗt so nono blanc come il mȗr che al jere lȃt in font de braide a platȃsi daȗr dal morȃr, al veve cjalȃt la sȏ muse, chȇ di un disperȃt. La stale si doveve lassȃ par rispiet dal nono, par ducj i sacrificis che al veve fat e si varès dovût ancje regolȃle come che lui al voleve.
Al jere simpri timp par butȃle jù, ma no cumò.
Al pensave che lis cisilis te stale i varessin dȃt confuart e companie, li cun lȏr il nono forsit al varès sintût la vite mancul grivie e al varès acetȃt cun plui serenitȃt ducj i mudaments. Parcè che Pepi al varès spietȃt simpri lis cisilis che a tornavin te stale, come cuant che al jere frut, e li di bessȏl , lontan dal mont confusionari e trist, al varès sintût inmò plui fuart la pȃs di chel lûc che i parave vie chel marum e i puartave il seren tal cûr.
di Egle Taverna


text:
Bassille, Acuilee, II-III sec. O savìn une vore pôc di chest personaç cetant curiôs e interessant. A Acuilee e je une epigrafe là che si ricuarde il so non e la sô profession: e jere une mime, ven a stâi – daûr de antighe art dal teatri roman – une balarine e cjantante, che si esibive in teatri pal public dai siei timps. Si dîs che e sedi stade plui che brave, tant che le clamavin la “decime muse”. E la sô fame e jere grande. Pecjât, e continue la epigrafe, che nissun al è imortâl. Pre Gjilbert Pressac, studiant par prin chest personaç cun voli gnûf e curiôs, al sugjerìs che il furlan “bacilâ”, intal significât di mantignîsi in ecuilibri cun fadie, al podarès derivâ propite di cheste antighe acrobate, che e torne a vivi ogni volte che o “bacilìn” inte musiche e intal bal di cheste nestre biele lenghe furlane.
✒ Agnul Floramo


text:
- Bants e avîs
- Cuaders dal Cirf
- Concors
- Conferencis
-
Cors di furlan
- cors an 2022
- cors an 2018
- cors an 2019
- cors an 2020
- cors an 2021
- Events e iniziativis
- Media
- Notiziari dal Cirf
- Publicazions
- Progjets e ricercjis
I Cuaders dal CIRF
Pre Gjilbert Pressac/ Don Gilberto Pressacco
Pre Gjilbert Pressac Gjeni e ricercje jenfri storie de musiche e cristianisim di Aquilee
Don Gilberto Pressacco Genio e ricerca tra storia della…
La universalitât tal pinsîr di pre Antoni Beline
La universalitât tal pinsîr di pre Antoni Beline
L'universalità nel pensiero di don Pietrantonio Bellina
Lineaments di leteradure furlane
I Lineaments di leteradure furlane si proponin di ufrî un cuadri essenziâl de produzion leterarie in lenghe furlane. La publicazion, che e je…
I filons origjinâi
Chest volum al cjape dentri une schirie di contribûts origjinâi di docents e ricercjadôrs aderents al CIRF. La struture, fondade tal 1995, cun funzion…
Lingua friulana e società: studi sociolinguistici sul Friuli di oggi
La Universitât dal Friûl e à fat buine, midiant dal Dipartiment di Siencis Umanis e dal CIRF, la sfide par impegnâsi in studis e ricercjis sul…
Lenghe furlane e formazion
Lenghe furlane e formazion si propon di ufrî cualchi element di riflession su un dai argoments plui dibatûts tal setôr des politichis lenghistichis…
Comunicâ in lenghe furlane 2
Comunicare in lingua friulana 2 / Comunicâ in lenghe furlane 2
Comunicâ in lenghe furlane
Comunicare in lingua friulana / Comunicâ in lenghe furlane
Lezions di lenghistiche furlane
Il volum al propon la traduzion in furlan des Lezions di linguistiche furlane dal autôr stes, une vuide snele, inzornade e sientifichementri rigorose…
Ricercje su la condizion sociolenghistiche dal furlan
Il Friûl al è une regjon storiche li che a convivin diviers grups linguistics. Jenfri chescj, il furlan al è di un biel toc il plui slargjât e al è…


text:
Ognidun che al vedi fate la strade che e puarte di Udin a Tarcint, o la statâl 56 di Cormons a Udin o che al vedi frecuentadis lis zonis periurbanis di Pordenon, si sarà rindût cont di cetant che sedi stât costruît intai ultins decenis, e cetant che al sedi stât fat cence criteri, costruint dispès a magle di leopart al di fûr di un scheme.
Lis areis agriculis intai ultins agns si son ritiradis une vore a pro dal ciment di centris comerciâi, capanons e palacinis; dispès formis di speculazion finanziarie.
I dâts in realtât a son cognossûts di timp, ma al pâr che nissun al vedi cjapade cussience. Par esempli, fra i agns ’80 e 2000 a son stâts urbanizâts plui di 6.000 etars di superficie, tant che un cjamp di balon in dì. In vincj agns, al è come se o vessin fat altris dôs citâts des dimensions di Udin!
Tal mieç di chest, la inerzie de Regjon e dai comuns che no son daûr a fâ nuie par impedî la pierdite di teren agricul. Anzit, a son dispès i autôrs di chestis cimentificazions dulà che si va indevant a costruî cence une vision organiche dal teritori. E al è forsit chest, il probleme. A son stadis almancul cuatri lis provis di butâ jù un gnûf plan di guvier dal teritori regjonâl che al è fer al 1978! Dutis naufragadis in maniere scandalose.
Intant, associazions ambientalistis, comitâts e citadins si cjatin a fâ i conts cun progjets invasîfs in dute la regjon, de impreteribile gnove aree residenziâl fin ai centris comerciâi e turistics.
La leç finanziarie di fin 2011, varade de aministrazion Tondo, e à introdusût par altri la pussibilitât di meti intai plans urbanistics comunâi progjets che a sedin judicâts di impuartance regjonâl, nazionâl o internazionâl. Une norme che e je daûr a funzionâ tant che cjaval di Troie pe localizazion di iniziativis che a sfadiavin a cjatâ une colocazion.
E je lade cussì pal centri golfistic internazionâl che si è daûr a progjetâ tra Cjasteons di Strade e Bicinins. Un colòs di 110 etars e 250 mil metris cubis di edificis fra residencis golfistichis, albierc e une aree comerciâl. E une strade simile le sta fasint l’autodrom di Lavarian (plui o mancul 40 etars).
Ma a son tancj altris progjets invasîfs, ducj propagandâts creant ilusions e spietis di grancj puescj di vore, in realtât dificii di verificâ.
Ma valie la pene viodi distrute par simpri la nestre tiere? E cun jê, tradizions e culture? Al va dit che, une volte cimentificade une aree, nol è plui pussibil tornâ indaûr, dal moment che al ven distrut chel strât superficiâl che al è vîf e vitâl. Chê stesse tiere che par milenis nus à nudrîts e che forsit propit in timps di crisi e larès riscuvierte a pro di economiis locâls. Al è chel che, par esempli, al è sucedût a Merêt di Tombe dulà che terens di proprietât comune a son stâts convertîts de produzion di blave (pôc reditizie) a chê dal forment che cumò al è domandât di diviers fors locâi e al à duncje marcjât. Testemoneance che forsit al è pussibil cjalâ viers altris formis di disvilup.
A chei che a disin che il setôr edilizi al è impuartant, o rispuindìn che al è vêr. Ma chest al varès di ocupâsi no di costruî, ma di tornâ a progjetâ ce che za al esist. O vin un patrimoni edilizi vieri: pensìn par esempli a ducj i edificis realizâts intai agns ’50 e ’60 che a podaressin jessi ricostruîts o ricualificâts cun tecnichis di sparagn energjetic (e antisismics). Pensìn aes casermis dismetudis intal cûr di tancj paîs e citâts: a podaressin jessi la ocasion par rigjenerâ chês areis, fasint edilizie popolâr par dâ cjase a cui che no se pues permeti. Dut chest al varès ricjadudis economichis leadis ai puescj di vore e a un cost energjetic plui bas dai edificis, cence fevelâ dal discors ambientâl. Ma a coventin politichis organichis par fâ chest; e vuê no son.
Bisugne dineâ il mît dal disvilup ilimitât, fat dome di palacinis e capanons, chel stes disvilup che nus à puartâts intal stât di crisi economiche atuâl. O podìn, e o vin di pensâ, a altris mûts par vivi, tornant a crodi inte tiere e a rispietâle. ❚
✒ Luca Cadez, Responsabil dal Teritori par Legambiente FVG
Friûl assediât dal ciment............
Ognidun che al vedi fate la strade che e puarte di Udin a Tarcint, o la statâl 56 di Cormons a Udin o che al vedi frecuentadis lis zonis periurbanis di Pordenon, si sarà rindût cont di cetant che sedi stât costruît intai ultins decenis, e cetant che al sedi stât fat cence criteri, costruint dispès a magle di leopart al di fûr di un scheme.


text:
Sant Anselm di Cividât, duche dal Friûl e abât di Nonantule (13 di Fevrâr)
Anselm (Cividât, 723 d.C. – Nonantule, 803 d.C.), di çocje langobarde, si jere fat un non tant che duche dal Friûl e sorestant des schiriis langobardis; po al bandonà responsabilitâts politichis e onôrs e al fondà te Val dal Panàro, des bandis de Emilie, un romitori cun tant di ospizi pai pelegrins. Vude une donazion dal re dai Langobarts Astolf, so cugnât, e fasintsi judâ dai siei munics, al tirà sù a Nonantule, dongje de citât di Modena, un monasteri cu la glesie, leât a la regule di San Benedet. Deventât abât, al lavorà cun dute la passion par tornâ a une vite sante, par suvidî i malâts tai ospedâi e par promovi la leterature, l’art e la culture dai cjamps. Al operà di mediatôr intai contrascj fra i Francs e i Langobarts.
Al murì ai 3 di març dal 803 e il so cuarp al fo sapulît inte glesie dal monasteri. ❚
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Ativâ une gnove utence
Par ativâ la furnidure si à di compilâ il modul disponibil sul nestri sît cun in zonte la documentazion domandade e presentâlu a Irisacqua in chescj mûts:
- tal orari di viertidure al public dai sportei Irisacqua
- mediant pueste eletroniche al recapit info@irisacqua.it
- mediant fax al numar 0481 593 410
- mediant servizi postâl al recapit di vie IX Agosto n. 15 – 34170 Gurize
La procedure e sarà compagne sedi tal câs di une gnove utence sedi tal câs di une subjentrade/volture.
La stipule dal contrat di soministrazion e je subordenade al paiament anticipât des spesis di ativazion dal servizi su la fonde de struture tarifarie.
Dentri di cinc dîs de stipule dal contrat il personâl di Irisacqua al proviodarà a ativâ i contadôrs.
Pes informazions completis si à di cjalâ il Regolament Acuedot e il Regolament pal dipuesit de cauzion.


text:
Chest an, Mario De Cillia e Giuseppina Pittino – i fondadôrs di VideoTeleCarnia – a àn vude la sodisfazion di fâ fieste pai 40 agns de lôr television: un travuart fat di sacrificis, di rinunziis, di scombatiments superâts cu la grande passion che di agns a metin intal mont de television.
◆ VideoTeleCarnia e je une piçule emitente che e trasmet di Trep di Cjargne dal 1980; i studis si cjatin intun plan de cjase di Mario, che al dîs: “la sede e je semplice e artesanâl… intun supermarcjât, intun grant spazi tu cjatis cetante robe, sedi di cualitât buine che un pôc plui scarte. Dal oresin, la stanzie e je piçule ma plene di robe di valôr. Chest par dî che nol covente jessi grancj par fâ bielis robis!”
◆ Intune stanzie a son sistemâts cun grande atenzion ducj i imprescj che tai agns si son evolûts (cinepresis, mixers, regjistradôrs…) e l’archivi precîs di buine part dai servizis metûts adun di 40 agns incà. Come che al dîs Mario “O ai dut in ordin alfabetic; ogni tant o voi a cirî il servizi che mi interesse: o voi a man sigure e a saltin fûr robis incredibilis che o vin regjistrât! Cussì, o mandi in onde robe che ti fâs gole!”
◆ La passion di Mario e scomence za a 16 agns cuant che al va cuntun altri a fâ cine te sale comunâl di Trep: al veve il compit di sbobinâ lis peliculis dai films e di fâlis sù tes bobinis plui piçulis dal proietôr, par podêlis proietâ.
◆ La passion e je lade indenant cu la television, dulà che al à rivât adore a tirâ dentri prin la femine Pina, che e à otignût il patentin di gjornaliste, e dopo – cuant che a son cressûts – ancje i fîs Barbara e Gianluca, che vuê a dan ancje lôr une man. “Jo o fasevi l’artesan. Cuant che o rivavi la sere a cjase mi davi une biele lavade e o levi sù disore a regjistrâ i programs. La passion mi gjavave la strachece. Za doi agns prime dal 1980, o vevi tacât a filmâ. O levi a filmâ lis manifestazions dal paîs. La prime prove che o ai fat, e je stade chê di trasmeti de cusine al salot. Dopo, o ai metût un trasmetidôr a Trep e il prin servizi che o ai metût in onde al jere chel di une manifestazion religjose: o ai telefonât a pre Tarcisio par disi di impiâ la television. Imagjiniti tu la sô contentece di viodisi in television, soredut in chei timps che no ‘nd esistevin tantis! Morâl de storie, o vin scomençât cussì a trasmeti a Trep; dopo o vin zirade la antene su Paluce, ma il segnâl al jere flaput e cussì o vin metût il ripetidôr ancje li; e po dopo o ‘nt vin metût un ancje a San Pieri di Zui. Intant e je nassude la television Video Strega a Çurçuvint, e o vin tacât a lavorâ insiemi par tancj agns. In chest mût, o rivavin a cuvierzi cui nestris programs diviers comuns cjargnei de nestre zone, fin tal 1984. Dopo, o vin fat un salt di cualitât podint jentrâ intes cjasis di Paulâr, e o vin potenziât il segnâl di San Pieri, rivant fin aes primis cjasis di Tumieç. Tal 1990, e je saltade fûr la leç Mammì ma jo o vevi za cjapât contats cun Telefriuli che si è dimostrade dal moment disponibile par une colaborazion. In gracie di une autorizazion, e di une postile de Leç Mammì, si trasmeteve in contemporanie tal stes teritori nô e Telefriuli. Tal 2011 al è rivât il digjitâl e o vin vude la concession par podê cuvierzi cul nestri segnâl dute la regjon.
Sul imprin, o trasmetevin di lunis, di miercus e di sabide, cun pôcs colaboradôrs: la mê femine, gno fi, mê fie, e dopo planc a planc a son vignûts dongje altris. No sai dîti trope int che e je passade achì! In chei timps, la tv e jere une novitât: cumò e je cuasi une robe normâl. La television e jere une robe impuartante, e vignive acetade, la int e deventave mate pe contentece se si faseve une interviste. Nus à compagnât simpri tant il preseament de int che in ore di vuê, in gracie ancje di internet, nus viôt in dut il mont!”
◆ A VTC si fevele di atualitât, di musiche, di culture, di storie des piçulis comunitâts di mont… Cuarante agns di television par contâ la anime e la storie de int di Cjargne: une presince di incontestabil valôr antropologjic, storic, documentaristic, sociâl e culturâl. Une television libare di leams politics che si pues seguî su canâl 690 dal digjitâl terestri, in internet sul sît www.videotelecarnia.it, e inmò su youtube, e tes pagjinis facebook e instagram. ❚
________________________
SCHEDULE
◆ Tal 2011 al rive il digjitâl terestri: la Associazion VideoTeleCarnia (nassude tal 2003 di supuart ae emitente) e oten la Autorizazion Ministeriâl tant che “Furnidore di servizis di media audiovisîfs e dâts” e il ricognossiment di television comunitarie; il so segnâl al rive in dut il Friûl-V.J. sul canâl LCN 690, marcât VideoTeleCarnia, par mieç dal distributôr di rêt Telefriuli che al veicole tal propri multiplexer i siei programs.
◆ Oraris di trasmission: ogni dì, cun lis dôs fassis des 12.00 aes 14.30 e des 18.00 a la 01.00/02.00.
◆ Colaboradôrs: diretôr responsabil Alberto Terasso, e une lungje la liste di personis, dutis volontariis, che in 40 agns a àn regalât professionalitât, passion, impegn, fantasie, gjenuinitât, dant vite a chel grant mosaic di propuestis insedadis te programazion di VTC.
◆ Programs: di ogni sorte, cuntun voli particolâr ae tiere di Cjargne, documentant cunvignis e manifestazions, organizant dibatits in studi cun ospits su argoments culturâi, economics, di atualitât e v.i., e metint in lûs i aspiets tipics e lis ricjecis di storie, lenghe, usancis e tradizions.
◆ Dal 1980, VTC e à garantît – cuntun trop di volontaris – la informazion, lant a cuvierzi il vueit lassât di cui che al varès vût di vê tant che finalitât il dovê di difindi propit i piçui e i debii. Une vôs scomude, libare di peams politics e di condizionaments, e forsit par chest pôc considerade de plui part dai aministradôrs e politics locâi che, ancje se a àn usufruît plui voltis dal so servizi, no capissin e a fasin fente di no cognossi il sfuarç finanziari cuotidian che cheste presince e domande. ❚


text:
Il Paîs
DÂTS TERITORI E POPOLAZION
Altitudin: 224 m. slm
Abitants: 800
Superficie comunâl: 15,2 Km cuadrâts
Frazions e localitâts: Tarnep
POSIZION GJEOGRAFICHE
Passant fûr pe plane furlane o viazant pe autostrade A23 che dal svincul di Palme e mene a Tarvis, si viôt sul propri orizont bande Nord une mont che pe sô forme di troc di coni di piramide cui cjantons staronzâts, e pâr cuasi disseparâsi dal rest dal paisaç. Cu la sô posizion isolade fra il jet dal Tiliment e la depression dal Lât di Cjavaç, si impâr in maniere inconfondibile e si mostre diferent di dutis lis monts dulintor. Il rilêf montuôs de Mont di Sant Simeon si slargje par plui di 15 Km cuadrâts te zone gjeografiche des Prealps Cjargnelis, e al rapresente il lôr limit orientâl. La sô altitudin massime e je di 1505 m, e si jeve cetant ripit de plane aluvionâl dal Tiliment, che si slargje fra i 254 m de localitât Cason, ai 214 di Bordan. Il Teritori al è dividût tra i comuns di Bordan, di Cjavaç e di Vençon. Il so non al restarà par simpri leât ae memorie di ducj i furlans tant che epicentri dal taramot dal 1976.


text:
JUGN
Domenie ai 24 di Jugn o sin invidâts a Vençon.
Il prof. Remo Cacitti de Universitât dai Studis di Milan, al presentarà: Il feminîl sul scomençâ dal Cristianisim Si cjatarìn as 3.00 dopo di misdì pal cjant dai Gjespui in Domo. La conference e sarà tignude subit dopo te Sale Patriarcje Bertrant.
Avôt dal Friûl
La basiliche mari di Aquilee nus invide ancje chest an a la solenitât dai Sants Ermacure e Furtunât. La Messe e vignarà celebrade te Basiliche domenie 15 di lui as 6.00 sore sere. Al presiedarà pre Loris Della PietraDiretôr dal Ufici liturgjic de diocesi di Udin.
REDAZION
APONTAMENTS. Prossim incuintri............
JUGN


text:
“Il document di chel lontant 28 di Avost dal 1974 al anticipave di 40 agns ce che finalmentri si à sintût a dî ancje in Vatican di pape Francesc: che il pastôr al à di vê intorsi l’odôr des pioris (cence ciapâ sù la puce dai cjastrons! i zontarès). Nô di Glesie Furlane no si contìn mai – al ven ordenât te Sacre Scriture di no contâ mai il popul di Diu (1 Cronachis 21,1ss) e o sin ancje nô une porzion di chel popul. Ma vuê o podìn dî che dongje dai predis Glesie Furlane e à ancje tante altre int, laics che nus stan dongje come voaltris usgnot” al à viert cussì bonsignôr Roberto Bertossi, president di Glesie Furlane, l’incuintri pal aniversari di fondazion dal grup, nassût di chel befel firmât ai 28 di Avost dal 1974 a Zui. “A son chês robis che tu fasis sul moment, cence pensâ che a puedin deventâ storie” al è stât il coment di pre Laurinç Dentesan che al è intervignût te stesse catedrâl par memoreâ chê zornade “A son passâts 40 agns, une vite interie di bataiis, che la jerarchie e à sopuartât plui che supuartât! Ma o vin rivât a fâ tantis robis distès, ancje se al è tant ce fâ e scombati inmò”.
A son restâts dome lui e pre ‘Sef Cjargnel, che o vin intervistât sul numar di Avost, di chei 10 o probabilmentri 12 predis che in chê dì a àn protestât cuintri dal ‘No’ dai vescui Battisti e Pizzoni che no àn volût celebrâ la messe par furlan. “O jerin dome predis, dome cjargnei, nancje un talian: dulà jerial il probleme? Ma no àn volût e alore no vin podût tasê: mal viôt inmò l’arcivescul Battisti, che nol saveve plui di ce fâ di nô. Al è passât cualchi secul de ultime volte che un trop di predis al veve preparât e lassât suntun altâr un document di critiche: al jere dal 1054 a Costantinopoli cuant che la Glesie ocidentâl e je lade a protestâ cuintri dal Patriarcje de Glesie orientâl e lu à scomunicât. Noaltris no vin scomunicât nissun, ma une azion cussì fuarte e je restade un fat unic te storie de glesie resinte” al à continuât pre Laurinç “Resonant su chel document che o vin lassât sul altâr prin di lâ vie cence concelebrâ la messe, e che vuê pre Roman nus à tornât a lei, mi somee che no vevin scrit tant mâl”.
Pre Laurinç al è lât indevant ricuardant i antefats (la mozion dal Clero dal 1967, firmade di 529 predis e scjafoiade dal democristian Toros, che al à ricatât il vescul Zaffonato obleantlu duncje a fâle ritirâ; lis primis messis e lis primis traduzions par furlan, ndr), ma ancje lis conseguencis di chel befel (“No stait a vê pôre: in curie al è dut conservât cun precision…”) e i oms che a àn compagnade la storie di Glesie Furlane: dal ‘patriarcje’ pre Checo Placerean, a pre Antoni Beline, ma ancje al arcivescul di Gurize Pieri Cocolin, furlan, che par prin al à dât il so permès par scomençâ a tradusi il prin messâl.
E intant che la vôs di pre Laurinç ogni tant e tremave “No varès pensât, ma vuê o scuen ameti che un pocje di emozion le ai!” la tante int (a jerin ancje il president de Provincie di Udin Pietro Fontanini, il conseîr regjonâl Claudio Violino e i sindics di Listize Geremia Gomboso e di Cjarlins Diego Navarria, ndr) che e à jemplade la catedrâl di Zui e scoltave cidine chest viaç te storie no dome de glesie o di Glesie Furlane, ma di dut il Friûl.
Dopo i Gjespui cjantâts pe ocasion, al è intervignût ancje il prevost di Zui Giordano Cracina che al à sierât cun ‘trê peraulis’ come che al à dit lui “La prime: un agrât di cûr par ducj chei che si sintin furlans, che a àn viodût in chest trop di nestris confradis il coragjo, la fuarce e ancje la pazience di sopuartâ la nestre Mariglesie che cualchi volte e je ‘matrigne’, ma che e je simpri la nestre mari. Duncje un agrât par dut ce che o vês fat in chescj 40 agns: o pensi che al è un compliment che ducj a puedin fâus cul cûr traviers la mê bocje. La seconde peraule e je une sperance: o pensi che bisugne capî di jessi come il levan e il sâl. Se il sâl al reste dûr e no si disfe te aghe nol puarte il savôr a dute la aghe. E se il levan nol fâs fermentâ la paste, chel pan nol jeve. La sperance duncje e je che te glesie che e vîf in Friûl o podedis jessi chest sâl e chest levan. E par ultin un invît: us invidi fin tant che o sarai prevost di Zui ogni an a fâ l’aniversari achì, ogni 28 di Avost come che si fâs pal complean. O cirarìn di dâi risonance inmò plui grande in mût che cheste testemoneance che si trasforme in compliment e in sperance par che dute la Glesie dal Friûl e puedi cjapâ il savôr de sô identitât, de sô fede e de sô culture, e traviers cheste presince di preiere, di testemoneance e di amicizie e podedi realizâsi ancje par ducj noaltris»! ❚
Christian Romanini
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Intune sale dal Consei de Provincie di Udin plenone, al è stât presentât vinars ai 3 di Novembar il libri di Angelo Floramo Cuintristorie de prime vuere mondiâl 1914-1918, di pôc publicât dal nestri mensîl La Patrie dal Friûl. Ae presince dal president de Provincie di Udin Pietro Fontanini, dal president de Assemblee de Comunitât Linguistiche Furlane Diego Navarria, dal diretôr de Patrie dal Friûl Dree Venier, dal president de omonime Clape di Culture Dree Valcic e dal autôr Angelo Floramo, l’incuintri al è stât une rare ocasion par scoltâ la storie de Prime Grande Vuere in Friûl cun vôs sincirie. Une liende ben divierse di cemût che le conte la retoriche nazionaliste taliane.
Jessude fûr a pontadis, mês par mês, dilunc il 2014, la “Cuintristorie” e à cjatât la forme di libri tal mês di Otubar, par une publicazion tant domandade soredut pal mût di tratâ la materie, risultât di cetantis ricercjis – fûr dal ordenari -, condusudis di un inteletuâl e storic di grande onestât tant che Angelo Floramo.
A moderâ la presentazion a Udin, al è stât il diretôr Dree Venier, che al à ricuardât che “lis cuintristoriis” a son di cjase tal nestri mensîl furlan. Prime di dutis, la Cuintristorie dal Friûl di Pre Josef Marchet, e dongje di lui la opare di un grant anarchic furlan tant ch Felix Marchi, e al so flanc si zontin Pre Checo Placerean e Pre Toni Beline.
Il libri di Floramo al scancare la vision de retoriche nazionaliste taliane, contant in undis cjapitui, curts e di leture cetant plasevule, cemût che «e je lade tra popui che par secui a son stâts in pâs, cjatâts nemîs par colpe dal nazionalisim». Chest si lu lei in tune des dôs introduzions che a vierzin il libri, gjavadis di articui jessûts su la Patrie dal Friûl tal 2011.
Leturis anticipadis di un prefazion sclete di Dree Valcic, che al dîs tra l’altri che chest libri al rapresente «une tape di un percors scomençât intal 2015 cuant che si vin acuarts che ben pocjis a saressin stadis lis vôs che si saressin alçadis cuintri de maree di disinformazion, di sotanance vergognose a pet di une version mistificade di chê ete». Valcic al siere ancje il libri cuntune postfazion – dongje di un scrit di Pre Toni -, dal titul clâr: Daspò di cent agns no àn domandât ancjemò perdon.
A fasin fintremai impression lis peraulis dal preseât Angelo Floramo, fin dal principi. Di cuant che la Italie, decidût di ce bande stâ, e segne il confin tirant la linie di Cormons. Cussì parincj, amîs, furlans, di une bande si cjatin a vê di stâ cul re talian, di chê altre cul Imperadôr austroongjarês. E par evitâ che e si copassin tra di lôr, ju àn mandâts a scombati sul front Galizian, cuintri i Rus. A cjase i vecjos, i fruts, lis feminis, a patî la fam, la miserie, la vergogne, violencis di ogni sorte, orôrs cetant grâfs. Lis feminis, i stupits di vuere, la mularie, i anzians, oms deventâts di bot soldâts, il popul furlan tal insiemi, a son i protagoniscj dismenteâts di cheste cuintristorie che ur torne – e nus mostre – la lôr vere muse, partint e restant tal bas.
A impressionin i numars, come tal tierç cjapitul: “Sîs mil ombris”. Une tragjedie pari a «vincjecinc taramots dal 1976». E sîs mil di lôr, di monture austriache parcè che nassûts a Aquilee o a Grau, «scancelâts dai memoriâi de Storie». Un libri di lei, parcè che al fâs pensâ. Al fâs vignî voie di aprofondî, di cirî altris fonts e di confrontâlis. Par viodi ben un altri toc fondamentâl di nô furlans. Une Cuintristorie che e je storie.
✒ Alessio Screm
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Ju vevin lassâts parsore dal palc li dal parc dal Cormôr co a vincevin il Premi Friûl tal 2011. Doi zovinuts di Mortean, Ulisse e Moreno, vincj agns par om, dome une ghitare, une batarie e la vôs, che a cjantavin di fâ la rivoluzion. Ju cjatìn cumò cul lôr prin disc publicât cu la etichete Musiche Furlane Fuarte, “Ulisse e i ciclopi”. Non dal grup, non dal disc. Nol fâs une plee. Une mieze ore di musiche rock punk salvadie e intense, sunade dute intun colp «de une fint ae três di matine dal dì dopo», inte ambientazion bucoliche dal Mushroom Studio di Lunghet, a Frisanc. Doi dîs di Fevrâr intai boscs dal Friûl Ocidentâl dulà che «o vin sunât velocissims, o jerin un pôc gnervôs, e jere la nestre prime esperience serie», nus conte Ulisse, riduçant intune biele muse cu lis mostacjutis. Il risultât al è autentic e fuart, fresc e intens tal stes timp come la lôr etât. «Grazie ai operaris e a lis baristis. A la Basse FURlane. Ai cuei e a lis monts, al sporc Cormôr, al piçul Judri e al potent Tiliment cu lis sos fiestis sporcjis», a scrivin i doi tai ringraciaments dal cd. «Parcè che chel che al ven fûr di me», al zonte Ulisse, che al scrîf i tescj, «al riflet inevitabilmentri dulà che o vîf… A mi mi plasin lis stradutis de Basse, i siei cuei e i siei tramonts, ma ancje chi al è un par di balis, eh, dopo un pôc!». Velu ca, plen di sentiment, ancje se ‘ndi vûl un pôc par cjatâlu sot di che musiche in burascje, ma zero retoriche. La sô cjançon preferide “Larìn lontan” e fâs cussì: «Se o sin ducj insieme no nus fermaran/dulà che o rivarìn nol sarà impuartant/ma ducj insieme o vin di lâ indenant». Insieme, peraule che no si sint plui tant dispès. «Nol covente disperâsi», al dîs l’autôr dal test, «che si larà indenant in cualchi maniere, ma tegnintsi par man». Ancje chest lavôr musicâl al è fat tignint par man altris artiscj: si sint, propit su chest toc, il bas di Piotre, la armoniche a bocje di Fabian Riz in “Orarès scomparî”, il pian electric Wurlitzer di Paolo Paron in “Son masse” e Marco Coco in “Mediterraneo”. E po e je la vôs di Lussia di Uanis, poete furlane ma ancje mari di Ulisse, che in chest disc e à ancje scrit i tocs “Libar” e “Rivoluzion”. Ma no dome: «Lis primis cassetis che o ai scoltât a jerin lis sôs», al dîs Ulisse, «la sô influence su di me e je grande, ma ancjemò plui di chê musicâl lu è chê poetiche. Mi plâs il so grant bon pinsîr». Ma une parintât cussì no ise mai “pesante”? «No! Anzit, noaltris o colaborìn, o vin juste fat un spetacul cui fruts ator a sunâ e a fâ i monis in zîr». ■
Natascia Gargano
MUSICHE. Ulisse e i ciclopi............
Ju vevin lassâts parsore dal palc li dal parc dal Cormôr co a vincevin il Premi Friûl tal 2011. Doi zovinuts di Mortean, Ulisse e Moreno, vincj agns par om, dome une ghitare, une batarie e la vôs, che a cjantavin di fâ la rivoluzion. Ju cjatìn cumò cul lôr prin disc publicât cu la etichete Musiche Furlane Fuarte, “Ulisse e i ciclopi”. Non dal grup, non dal disc. Nol fâs une plee. Une mieze ore di musiche rock punk salvadie e intense, sunade dute intun colp «de une fint ae três di matine dal dì dopo», inte ambientazion bucoliche dal Mushroom Studio di Lunghet, a Frisanc. Doi dîs di Fevrâr intai boscs dal Friûl Ocidentâl dulà che «o vin sunât velocissims, o jerin un pôc gnervôs, e jere la nestre prime esperience serie», nus conte Ulisse, riduçant intune biele muse cu lis mostacjutis. Il risultât al è autentic e fuart, fresc e intens tal stes timp come la lôr etât. «Grazie ai operaris e a lis baristis. A la Basse FURlane. Ai cuei e a lis monts, al sporc Cormôr, al piçul Judri e al potent Tiliment cu lis sos fiestis sporcjis», a scrivin i doi tai ringraciaments dal cd. «Parcè che chel che al ven fûr di me», al zonte Ulisse, che al scrîf i tescj, «al riflet inevitabilmentri dulà che o vîf… A mi mi plasin lis stradutis de Basse, i siei cuei e i siei tramonts, ma ancje chi al è un par di balis, eh, dopo un pôc!». Velu ca, plen di sentiment, ancje se ‘ndi vûl un pôc par cjatâlu sot di che musiche in burascje, ma zero retoriche. La sô cjançon preferide “Larìn lontan” e fâs cussì: «Se o sin ducj insieme no nus fermaran/dulà che o rivarìn nol sarà impuartant/ma ducj insieme o vin di lâ indenant». Insieme, peraule che no si sint plui tant dispès. «Nol covente disperâsi», al dîs l’autôr dal test, «che si larà indenant in cualchi maniere, ma tegnintsi par man». Ancje chest lavôr musicâl al è fat tignint par man altris artiscj: si sint, propit su chest toc, il bas di Piotre, la armoniche a bocje di Fabian Riz in “Orarès scomparî”, il pian electric Wurlitzer di Paolo Paron in “Son masse” e Marco Coco in “Mediterraneo”. E po e je la vôs di Lussia di Uanis, poete furlane ma ancje mari di Ulisse, che in chest disc e à ancje scrit i tocs “Libar” e “Rivoluzion”. Ma no dome: «Lis primis cassetis che o ai scoltât a jerin lis sôs», al dîs Ulisse, «la sô influence su di me e je grande, ma ancjemò plui di chê musicâl lu è chê poetiche. Mi plâs il so grant bon pinsîr». Ma une parintât cussì no ise mai “pesante”? «No! Anzit, noaltris o colaborìn, o vin juste fat un spetacul cui fruts ator a sunâ e a fâ i monis in zîr». ■


text:
Aree furnidôrs
Irisacqua e calcole i siei furnidôrs tant che part integrant par rivâ a miorâ i riferiments cualitatîfs aziendâi. Par chel in chescj agns e à mantignût un impegn costant tal gjestî cun coretece, integritât e trasparence i procès di selezion dai siei furnidôrs e ancje il lôr coinvolziment tal rispietâ lis proceduris di cualitât e sigurece.
Daûr dal art. 238 come 7 dal DL 163/06, la Societât e à fat bon un so regolament interni par dissiplinâ lis garis di apalt pai lavôrs, servizis e furniduris di impuart inferiôr al limit european.
Ae fonde di chest regolament a son i principis di no discriminazion, paritât di tratament, trasparence e ricognossiment reciproc.
Irisacqua e à ancje une sô Liste dai furnidôrs che e ven doprade par individuâ lis ditis di clamâ par garis sot dai 200.000 Euros e par furniduris e servizis e garis sot di 1.000.000 di Euros par chel che al rivuarde i lavôrs.


text:
FELIX MARCHI. Nassût a Udin ai 26 di Lui dal l889, fi di Josef, impleât e di Ersilie Pertoldi, mestre. Daspò jessi stât intal Partît clericâl, al devente anarchic cuant che al va a stâ a Buenos Aires. Tornât in Italie al ven schedât tant che «Anarchico, Pericoloso» intal Caselari politic centrâl. Daspò de prime vuere mondiâl al aderìs al Partît socialist (1920), che al mole par motîfs no sclarîts. Tor dal 1930 al madure chel ideâl che al met dongje justizie sociâl e autonomisim furlan radicâl che nol molarà mai plui te vite. Il so pinsîr al sflorìs a plen daspò de seconde vuere mondiâl cu la partecipazion ae Associazion pe autonomie furlane di Tiziano Tessitori e inviant il setemanâl in lenghe furlane «Patrie dal Friûl». Cheste esperience si sierarà intal 1965, cuant che Marchi si ritire in Cjargne, a Mediis di Soclêf, cu la femine Marie Del Fabro, li che al mûr ai 17 di Avrîl dal 1986, a 97 agns. ❚
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Antecedent (Lignan, tor l’an 2003): un pessut e une pessute a spietin tancj pessuts.
Jê e à fat i ûfs e ju à poiâts jù intune buse dal savalon, e ducj i doi ju cjalin spietant che si vierzin. Ma il pessut al veve fate la tane masse dongje de rive, cussì – une dì – metint in aghe un moscjon, un bagnin al sfracaie ducj i ûfs (fûr che un), e ancje la pessute.
Titui di cjâf.
Il film al scomence. Il pessut, Marvin, disperât parcè che la pessute no je plui, al cjale cun amôr l’unic frut nassût dal unic ûf salvât: Nemo.
Vuê al sarès il prin dì di scuele pal piçul Nemo, ma so pari Marvin, dopo dal incident cul moscjon, al è deventât un tic aprensîf e nol volarès fâlu lâ vie, soredut dopo che al à viodût che la scuele e je di là dai pâi cul cartel “Limit aghis siguris”.
Nemo invezit, stuf di no fâ mai nuie par colpe dal pari che al à simpri pôre che si fasi mâl (al è un pessut furlan, a stâ cence fâ nuie al devente mat), al à propite voie di lâ vie, di imparâ alc di gnûf, di cognossi altris pessuts.
Cussì, dopo une barufade cul pari, Nemo al partìs di bessôl vie pal mâr. Il pari nol fâs nancje in timp a clamâlu, che no lu viôt plui (par fuarce, cun dut il savalon che a tirin sù chei che fasin il bagn, te aghe di Lignan no si viôt nuie dopo doi centimetris!).
Nemo, intant, al jere partît par discuvierzi il mâr, dulà che la aghe e jere alte alte. Al jere lât ancje di là dal cartel “Limit aghis siguris”, al veve nadât e nadât e nadât par chilometris e chilometris, ma nuie: la aghe no si alçave mai.
Marvin lu cirive pardut, ma al cjatave dome masanetis e pagûrs e ogni tant cualchi curint plui cjalde dal normâl (simpri cuant che al passave dongje di un frut, cuissà cemût mai).
E cussì, il film al va indevant par une ore mostrant dome un colôr jenfri il blu e il zâl par dut il schermi: dut ce che si viôt stant sot aghe a Lignan.
Ae fin, ancje Nemo si stufe: dopo vincj chilometris, la aghe di Lignan e je ancjemò basse.
Cussì al torne indaûr, al va a scuele e, finide la lezion, al torne li di so pari: velu cjatât Nemo. ❚
Bete di Spere
AL CINE CUN BETE. In cercje di NemoBete di Spere
Antecedent (Lignan, tor l’an 2003): un pessut e une pessute a spietin tancj pessuts.


text:
«La musiche e je par me un cîl là che si spiele la mê anime o, come che mi plâs dî, là che si spiele la “vere” Giulia. O ai cjatât a cjase une vecje ghitare dai miei gjenitôrs e, imparât cualchi acuardi, o ai provât a meti in musiche une mê poesie. Fin chê dì o vevi scrit poesiis. Cussì e je nassude la mê prime cjançon che si clamave Nel cielo. Pensâ, cumò, che di li a plui di dîs agns dopo – o vevi 17 agns cuant che o ai scomençât a scrivi il toc – o varès publicât un disc propit dal titul Tal cîl des Acuilis, mi fâs comovi».
Al jere il Dicembar dal 2012 cuant che tal teatri di Dartigne Giulia Daici e à presentât al public l’album «Tal cîl des Acuilis». Il prin album scrit par furlan, dopo la jessude dal mini cd Attimi e il disc E poi vivere. Une racuelte, ispirade al nono, che le fasarà cognossi in pôc timp come la santule de cjançon furlane. «Dut chest al è partît dal toc No tu sês, che o vevi scrit par gno nono ancjemò tal 2002. Al è stât il gno prin toc par furlan. O vevi voie di scrivi une cjançon par lui, che i volevi cussì ben, e no podevi fâlu intune lenghe divierse dal moment che cun lui jo o fevelavi par furlan. Scrivi par furlan par me al è un mût par continuâ a fâ vivi la mê infanzie e tignîmi leade cui miei afiets. O ten vive chê part di me che e à i trats e i voi di frute ancje se aromai e cjale e e vîf il mont di grande. Par ducj chescj motîfs cjantâ par furlan, massime se fûr dal Friûl, al è stât e al è par me motîf di braùre».
Cun «Tal cîl des Acuilis» Giulia e je rivade seconde ae Targhe Tenco tal 2013 te categorie «Miôr disc par dialet e lenghis di minorance». E à partecipât a diviers festival, tant che l’Orvieto Folk Festival, il Premi par cjantautoris Bianca d’Aponte di Aversa, Carniarmonie, e à sunât a Dublin e a Londre pes inaugurazions dai Fogolârs Furlans e diviers tocs dal album a son metûts dongje par il CD Suns vol. 4 e Compilation pal Friûl di Musicologi. Tal cîl des Acuilis al è stât “sunât” e nomenât in radio e in trasmissions televisivis, e al è stât sielzût tant che disc de setemane par Un disco per l’Europa. «Ogni cjançon e conte alc di me. Come lis fotografiis tun album di foto, ven a stâi, l’album de vite: ognidune e je leade e mi ripuarte cul cûr a un gno afiet, a une mê emozion, a une mê esperience». A vincj agns dal so prin toc, che no viodin la ore che nus fasi scoltâ, Giulia si è imbarcjade in tancj progjets e esperiencis: discs, concors, premis, festivai. «Ma tal cûr mi plâs simpri visâmi di chê “prime volte”, là che dut al è nassût cun spontaneitât, passion, e amôr. E cun chescj o ai voie che e ledi indenant. La Musiche e je par me un puint che al coleghe la mê anime al mont dulintor, e e je soredut Amôr, chel universâl e chel scrit propit cu la A maiuscule». «Probabilmentri o ai cjapât cheste passion e la vôs di mê none». Fin di picinine o ai imparât a scoltâ diviers gjenars di musiche e o crôt che la curiositât e la viertidure mentâl viers diviers gjenars di musiche e e sedi une vore impuartante ancje pe composizion dai propris tocs».
Giulia e à za tal cjâf e tal cûr doi progjets: un al è il disc di Giulia Daici cjantautore, cun dentri cjançons autobiografichis e chel altri un album cun tocs che e à scrit pai plui piçui. Par restâ inzornâts e comprâ il CD, lait a cjalâ ce che e fâs sul sît: www.giuliadaici.com ❚
✒ Moira Pezzetta


text:
Livi Andronîc
Livi Andronîc (par latin Livius Andronicus; Tarant, prin dal 272 p.d.C.) fo un poete roman antîc.
Biografie[cambie | modifiche il codiç]
Tal 272 p.d.C. Tarant, la citât de Grande Grecie là che al jere nassût di pôcs agns, fo cjapade dai Romans e Livi fo piât e puartât a Rome come sclâf di Livi Salinadôr; come tancj sclâfs grêcs, al fo fat studiâ par fâi fâ l'inscueladôr. Daspò al fo sfrancjât dal paron, ma no o savìn ben cuant. Tal 240 al scomençà a meti in sene oparis teatralis e chest an par solit ven doprât par segnâ il principi de leterature latine.
Il stîl[cambie | modifiche il codiç]
Biel che la leterature latine e nasseve, chê greghe jere za madure e e jere te fase dal elenisim, vadì un stîl cult, fin e galandin e baroc; Livi al jere un elenist ancje lui. Plui che scrivi, al voltave dal grêc, che al jere la sô marilenghe.
Oparis[cambie | modifiche il codiç]
Ve la liste des oparis che o vin notizie che lis à scrit:
- Odissee (Odusia): al jere la traduzion de Odissee di Omêr. No e je dome une traduzion di lenghe ma ancje une transposizion culturâl: par esempli, tal prin viers (Virum mihi, Camena, insece versutum, vadì Cjantimi, Camene, l'omp bolpin) al invoche une deitât latine, là che tal originâl Omêr clamave une Muse greghe; bisugne ancje dî che dut il poem jere in viers saturnis, chel plui tipic de prime poesie latine. Al sielzè di tradusi l'Odissee e no l'Iliade parcè che te ete dal elenisim lis contis di viaçs e di aventuris, come chês che a si cjatin te Odissee, a plasevin plui che no lis istoriis di vuere, come chês de Iliade e parcè che lis vicendis di Odisseu che al torne par meti ordin te cjase e te patrie, che a lavin a tombolon biel che lui nol jere, a jerin propite in linie cui ideâls de aristocrazie romane, che e crodeve unevore impuartant il rodul dal pari di famee e al preseave il tacament ae patrie; de altre bande, l'Iliade conte de vuere che i antenâts dai Romans, i Troians, a vevin pierdût cuintri dai Grêcs. Il stîl e je chel arcaist, fin e patetic dal elenisim: al scriveve par chei studiâts e no pai grubians. Al è il primi poem de leterature latine.
- Vot tragediis, tradusudis o almancul inspiradis di originâi grêcs, come che si faseve in chê volte.
- Trê comediis, ancje chês voltadis dal grêc; stant che Livi al jere un fin elenist, salacôr no a jerin slavrâts come lis comediis tipics dal teatri italic ma plui ben montâts, come chês de comedie gnove in Grecie.
- Un cjant a Junon regjine: tal 207 i Romans jerin malementri: Asdrubal, che al jere fradi di Anibal, lave su e jù pe Italie a sdramassâur lis trupis e i dius mandavin une schirie di presagis indâts. Alore, biel che al jere consul Livi Salinadôr, chel che lu veve sfrancjât, a Livi i fo domandât di componi un cjant par ingraciâsi Junon, la regine di ducj i dius; e fo une buine pensade, parcè che Livi Salinadôr e lis sôs legions sbaraiarin i inimìs e rivarin ancje a copâ il gjenerâl cartaginês.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Andronico, Livio, treccani.it


text:
Religion e violence01 di Zenâr 2006
Par une coincidence no volude ma significative, il mont de comunicazion si è cjatât a vivi la muart di Oriana Fallaci e lis polemichis rabiosis e periculosis di gran part dal arcipelago musulman cuintri dal discors che pape Benedet XVI al à fat te universitât di Regensburg in ocasion dal so viaç tant bramât te patrie bavarese. Une fieste e une comozion ruvinade par colpe di ce che lui al à dit o, miei, di ce che i àn fat dî o a àn volût capî a rivuart de religjon musulmane e dal mût che e à cjapât pît.
Te sô lectio magistralis, pape Ratzinger al à ripuartât une valutazion dal limperadôr bizantin Manuel II Paleologo (1348-1425), là chal diseve che lislam si è slargjât midiant de spade, a partî di Maomet e passant pai califs siei sucessôrs. Une valutazion che Magdi Allam, vôs musulmane autorevul, al à definide un fat storic incontrovertibil. ll pape, come chal è so custum di om di profonde culture, al à svilupât il so pinsîr disint che nissune religjon no à di fâsi strade cu la spade, ma dome cu la fuarce des sôs ideis e tal rispiet dât e pratindût di chês altris religjons. Parcè che il Diu de vite no si lu difint e no si lu onore copant e fasint violence in so non.
Inde irae. Lis peraulis dal pape, estrapoladis e bombardadis par television e sui gjornâi, a àn incendiât placis e moscheis e ancje lis istituzions uficiâls a àn inviade une campagne di ostilitât cuintri dal Vatican e de glesie catoliche che no si visavisi e che no veve nissune fonde obietive. Cul lôr compuartament iresponsabil, chescj musulmans a àn dade dimostrazion pratiche di jessi propit ce che il pape nol veve dit ma che lôr i vevin fat dî: di jessi une religjon violente, intolerante, periculose. Chê violence, chê intolerance e chel pericul mortâl che Oriana Fallaci e veve denunciât tai ultims agns de sô vite come la sfide finâl e mortâl fra lOcident cinic e rinunciatari e lOrient fanatic e intolerant.
Se lanalisi di Oriana Fallaci e po vê une cualchi justificazion, di sigûr la terapie e je inamissibil e impraticabil. Parcè che e cjape dentri ducj in chel cjalderon e parcè che e puarte a un duel che nissun nol salte fûr. La strade plui juste, luniche di bati, volint o no volint, e je chê dal dialogo, de cognossince, dal confront, dal incuintri, da la disponibilitât, da la no-violence. Ma par che lis religjons a puedin incuintrâsi su la nô violence e sul rispiet di une par chê altre, bisugne che ogni religjon e fasi un grant esamp di cussience, une autocritiche oneste e profonde. Parcè che ogni religjon e à dentri di sé une tentazion a la prevaricazion, cun dutis lis scusis e lis atenuantis e lis justificazions teologjichis inmagjinabilis. Ogni religion che si crôt uniche e je a riscjo di violence, cussì come ogni religjon che si crôt indispensabil. Nol è Diu chal à dibisugne de religjon e dai siei rapresentants e sorestants, ma a son i rapresentants de religjon cha àn dibisugne di Diu. La religjon, ogni religjon, e à di servî Diu e no servîsi di Diu. Nissune religjon no à di vê la pratese stupide e blasfeme di difindi i dirits di Diu, parcè che Diu nol è dibisugne di difensôrs e di avocats, jessint la stesse justizie e la stesse onipotence.
Nissune religjon, nancje la nestre, no po permetisi di dâ pagjelis di merit e di demerit, parcè che, denant de storie, nissune religjon no je in credit ma in debit. Se la nestre, come che o crodìn, e je la plui juste, no je la plui perfete e la plui coerente. Nô cristians o vin di bandî ogni ipotesi e tentazion di crosade e di poiâsi dome tor de crôs. E se nus tocje di socombi, al sarà Diu a tirânus fûr dal sepulcri e a metinus te sô arcje. La vere fuarce de religjon e je la sô debolece e la fiducie in Diu. Sul esempli e cul jutori di Crist.


text:
#02 – Il mus e il purcit
Un purcit a si vantave
Viers il mus il tratament,
Che il paron par lui doprave
In creance e sintiment
Bevaron a la matine
Bevaron misdì e sere,
E in forme tant ninine
Cocolât fûr di maniere
Chest purcit sa le gjoldeve
Intal cjoli a cûl il mus,
il paron mi da la polpe
E par te al reste il vues
A chest pont il mus rispuint
Cence pêi te lenghe in bocje,
Benedet tu no tu sâs
chest Invier ce che a ti tocje
di purcits passâ ca dentri
ai viodûts ormai un grum,
ma rivâ di un an al altri
a no ai viodût nissun
e cussì sta pûr content
intal jessi ben tratât,
sot i trâfs intal sot scjale
tu sarâs salam picjât
la tô cjar sarà taçade
masanade dute a fin,
intai budiei par ben folcjade
e picjade in camarin
intal sintî cheste sentence
che il mus in clâr i à dit,
il purcit piert la baldance
cussì ancje l’apetit
a chest pont il mus profite
e al slungje il cjâf tal cjôt,
par mangjâ tal laip la polpe
cul purcit che al vai e al viôt
sù coragjo i dîs il mus,
no mangjant tu vâs sot pês,
e il paron viodintti magri
po slungjâti cualchi mês
di Potonzio
#1233


text:
A Udin il 26% dai students al è stranîr, il rest al è miôr nancje savê
Vigjii restâts dos setemanis cence blocuts par fâ lis multis. Obleâts a scrivilis su la man, a àn scugnût spietâ i proprietaris de machine cul braç striçât sot il tergicristal.
Grums di furlans in code par viodi i monuments vierts une volte l'an dal Fai. I monuments c'a son vierts dut l'an nissun al va mai a visitâju.
Fughe di cerviei dal Friûl, no nus son mai stâts simpatics.
Secont une ricercje la miôr bire taliane e je l'olandese bire Moretti.
Protestis in Place prin di Mai par colpe dal cantîr. I gjostrârs a declarin: "I scivui dal parcament a fasin concorence aes nestris gjostris".
A Udin il 26 par 100 dai students al è stranîr, il rest al è miôr nancje savê.
Si siere l'ultime sale cinematografiche cjargnele, ultime proiezion cul film dramatic CoopCalypse Now.


text:
Mandi, nono!
Mandi Bete!
Âstu viodût? Al è rivât l’Autun!
O ai viodût sì! O jeri cumò a fevelâ cun Toni il scovacin, che al scovave vie lis fueis ta la rampe dai handicapâts fûr dal comun.
Handicapâts? Scovacin? Ma cemût fevelistu, nono? Tu varessis di jessi plui politically correct!
Poli… ce? E tu mi domandis a mi cemût che o feveli?
Politically correct, nono: a son chês peraulis che si doprin par no ofindi nissun par resons di raze, di religjon, di gjenar, di forme fisiche, robis cussì.
E ce varessio dit di ofensîf, jo? No ai mighe contât che al dave une scovade ogni vincj peraulis che al diseve? E dut câs nol varès vût di ofindisi, Toni, parcè che e je vere.
Ma no si dîs “scovacin”, nono. Si clame “operadôr ecologjic”, cumò.
Ecologjic, Toni? Ma se al va ator cuntun fûrstrade di vincj agns che altri che “euro sîs”: al sarà un “euro mancul doi”!
Ma no, si dîs “operadôr ecologjic” parcè che al nete l’ambient, di mistîr. E dopo, no si dîs handicapât, ma “diviersementri abil”.
Abil di fâ ce?
Ma no, al è un mût politically correct di dî disabil.
Scolte, frute, un puaret che al va cu la carocele nol è “bon di cjaminâ in un mût diferent”: nol è propite bon! Nol è che al cjamini devantdaûr. E a clamâlu intune altre maniere, tu puedis stâ sigure che no i tornin a cressi lis gjambis!
Al è dome un mût par no fâ sintî un discriminât pe sô cundizion, par no ofindilu.
Cjale, se un si ofint par il mistîr che al fâs, o al è un triestin – che al pense che lavorâ al sedi une brute robe – o al è un stupit, anzit… diviersementri inteligjent! Si disial cussì tal to lengaç poli… poli ce?
Politically correct.
E par furlan, ce saressial?
Politichementri coret.
Politichementri? Ah, cumò o ai capît dut. Al è come in politiche: si cambiin lis robis a peraulis, e la sostance e reste chê! Ancje cuant che a disin “o sbassìn lis tassis” al è “politichementri coret”: e samee la veretât, ma e je dome “diviersementri vere”, come che tu disaressis tu.
✒ Bete Di Spere
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Esther e je nassude in Argjentine di pari furlan, emigrât tal 1930. E rapresente il Fogolâr Furlan de sô citât di cuant che al è nassût. 73 agns, ma la tipiche energjie des feminis furlanis; e je vignude in Italie a cjatâ i parincj e, cun chê, par cirî materiâl sul Friûl, che al puedi sei disfrutât pe sô ativitât te regjon di Salto Grande.
Ce si isal mantignût des tradizions furlanis in Argjentine?
La Argjentine e je grande e in dutis lis regjons no je le stesse situazion.
A Colonia Caroya si fevele ben par furlan: a son stadis mantignudis fiestis, sagris, bai, custums tradizionâi. Ancje inte regjon di Paranà e di Rosario e je stade mantignude la furlanetât. Un pôc mancul in Concordia. Il Concordia Friuli Club al nas tal 1989: e covente tante fature, tant impegn, massime par cjapâ dentri lis personis e in particolâr i zovins, impegnâts tal lavôr di ogni dì. Si fâs ogni an la «Fieste dal emigrant» cun ducj i emigrants talians; pal rest, al è un grant limit pe mancjance di spazis par cjatâsi. Invezit i piemontês, i trentins (che a son il grup plui fuart), i calabrês e i puliês ju judin i sindacâts a otignî un puest par riunîsi.
Cuâl ise in Argjentine la idee dal Friûl di vuê?
No si à une idee clare, lis informazions a son limitadis. A mancjin i contats, i gjornâi, lis informazions – ancje in forme di newsletter – par savê, par confrontâsi. Cualchidun al à tacât a preparâ mailing lists (listis di direzions di pueste eletroniche, N.d.R.) par informâ, ma si va biel plancut .
Internet: un grant jutori par cirî lis fameis origjinariis?
Prime di Internet, cirî la documentazion su la proprie famee al jere complicât. Bisugnave passâ pal Consolât talian: boi, cjartis, documents che no si cjatavin.
Cumò il Consolât no si interesse plui di chestis situazions. Internet al è un grant jutori (ancje in gracie dal sît www.friulinprin.beniculturali.it dal archivi di stât di Udin). Une part impuartante le fâs ancje la organizazion «Friuli nel mondo».
Cuâi sono i leams cun «Friuli nel mondo»?
E je une otime iniziative che e procure di fâ almancul une riunion al an in Argjentine, dulà che si cjatin ducj i rapresentants dai centris furlans. Si è simpri invidâts a meti adun tantis iniziativis, ma al sarès un pôc di rinfuarçâ e di miorâ il sisteme di comunicazion. E varès di jessi plui comunicazion tra la sede centrâl e i varis centris. In Friûl, o speri di rivâ a lâ inte sede centrâl e a discuvierzi cualchi altre vie di comunicazion. Lis riunions a son buinis par scambiâsi informazions, par scuvierzi cemût che altris a àn risolvût problematichis tecnichis e juridichis.
Gnovis tindincis a puartin a meti in contat il mont economic dal Friûl cu lis realtâts emigradis. Ise une buine idee, si puedie fâ, o isal dut un sium?
Al è un bon sium, ma al è tant ce fâ ancjemò. Dal sigûr si à di lâ in miôr, massime perfezionant lis tecnichis di comunicazion.
L’obietîf, cuant che o tornarai in Argjentine, al sarà chel di promovi la culture furlane: mostris fotografichis, musiche furlane, e magari ancje un cors di furlan (une lezion e coste tra i 80 e i 100 pesos! (16-20,50 euros), par cognossi lis tradizions ma ancje i valôrs de famee, de religjon e dal rispiet pal lavôr che a son daûr a pierdisi. O speri di cjapâ sù avonde materiâl in chest viaç par meti adun tancj progjets.
Mara Piccoli
ATUALITÂT – Internet e diaspore: biel cirint i furlans pierdûts............
Esther e je nassude in Argjentine di pari furlan, emigrât tal 1930. E rapresente il Fogolâr Furlan de sô citât di cuant che al è nassût. 73 agns, ma la tipiche energjie des feminis furlanis; e je vignude in Italie a cjatâ i parincj e, cun chê, par cirî materiâl sul Friûl, che al puedi sei disfrutât pe sô ativitât te regjon di Salto Grande.


text:
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…
***
Cemût che e je lade
Tal principi dal 1809, l’esercit dal Imperadôr da la Austrie, rompint il tratât di Presburg che al meteve sot de jurisdizion francese il Friûl, al ocupe la Valcjanâl par rivâ a difindi strategjichementri Vilac e Lubiane. L’intindiment dal gjeni militâr austriac al è chel di inmaneâ une rêt di fuartecis di sbarament cuintri Napoleon che al ponte a Viene. Sul çuc parsore di Malborghet, clamât Tschalawai, un vecjo fuartin di len al ven ristruturât in forme moderne e a timp di record, a scomençâ dal Invier dal 1808, come chel altri parsore Raibl. Tresinte e novante veterans, la massime part arolâts tal 52 Reziment “Arciduche Franz Carl” insiemi cu la milizie teritoriâl Landwher di Maribor, sot il comant dal cjapitani Friedrich Hensel, a cjapin l’ordin di resisti fin al ultin om. A son la plui part Cravuats, Slovens, Cecs. Par trê dîs la bataie e je grivie. Napoleon nol podarès mai superâ la straordenarie posizion strategjiche dal fuart cence la idee, incredibile e che i Austriacs no se impensavin nancje par insium, di puartâ i canons a schene di mûl su lis monts parsore dal fuart, bombardantlu dal alt. Hensel al resist. I francês a son une sdrume di lôr, plui di cuindis mil oms comandâts nuie mancul che dal vicerè Eugjeni di Beauharnais. Vê il cognon de femine di Napoleon evidentementri al judave inte cariere. Dai cutuardis ai disesiet di Mai, il maçalizi al lasse sul cjamp miârs di oms: mil e tresinte francês dome il disesiet di Mai, zornade là che il fuart al ven concuistât, daspò la muart di Hensel, di cuatri uficiâi e di tresinte e cincuante soldâts de guarnigjon. Dome cuarante a restaran vîfs. Ma cheste resistence eroiche e permetarà al Arciduche Zuan di Asburg, fradi dal Imperadôr Francesc I, di ritirâsi in dute sigurece. E di proclamâ che l’eroisim di Hensel al jere di paragonâ a chel dal spartan Leonide che, murint cui siei tresinte oms, al veve salvade dute la Grecie cuintri dai Persians.
***
Cemût che e podeve lâ
La ostarie Ressman di Malborghet e je cetant famose pai macarons di patatis cu lis ciespis. Simpri che tu sedis abituât ae ciespe, che si sa, e pues jessi traditore. La ostire ju prepare propit ben, daûr la tradizion de valade: spongje bulint butade parsore cul tocj di scuete, fumant. Il cjapitani Hensel ju cognòs une vore ben, dal moment che al à passât dut l’Invier in paîs, mentri che al supervisionave lis oparis di fortificazion dal fuart. I siei soldâts, massime i cecs, ju paravin jù cul sligoviz, tant par difindisi dal aiarat glaçât che al tire jù dal Jôf Fuart. Al è biel cjatâ un moment di pâs, la sere, cui soldâts. Si dismenteisi dal marum che ti ten lontan di cjase. E chê di Hensel e je ben lontane, stant che lui al ven nuie mancul che di Kronstadt, in Transilvanie. E, finide la cene, si tire sù un pôc di tabac, ma di chel bon, puartât come une relicuie dai teritoriâi di Maribor, là che lis fueis a deventin bielis scuris cul respîr de Ongjarie. Si cjante insieme. E si devente fradis. E magari, tra sgnaputis e biris, alc si lasse scjampâ: “Herr Kommandant! Nô o deventarìn famôs come i tresinte soldâts di Leonide, sul pas des Termopilis. O resistarìn fin al ultin om. E par chest, o alci la mê tace in vuestri onôr!”. Cussì al disè un atendent che al faseve fadie a tignîsi in pîts, par vie dal sligoviz. “E se invezit di Leonide o fasessin come Temistocles?”. Chel che al veve fevelât al restave platât tal cjanton plui scûr de taulade, sot dal trofeu di un cierf cun tant di cuars che a someavin i ramaçs di un rôl. “Puedistu spiegâti miôr, tenent?”, lu smicjà Hensel tal cidin che al jere colât parsore di dute la compagnie. “Cuant che i Persians a àn tacade la citât di Atene, no àn cjatât nissun abitant. Temistocles, il grant gjenerâl, fasint fente di jessi un traditôr, daspò vêju platâts, al à inviade dute la flote dai nemîs tal budiel di mâr de isule di Salamine, là che la plui grande armade mai metude adun si è sfracaiade sui spontons di piere”. Hensel lu cjalà intensementri, cun doi voi di glace: “Vêso studiât strategjie militâr te scuele uficiâi di Graz?”. Il zovin tenent al ridè: “No… O soi professôr di grêc antîc te Universitât di Lubiane”. Ai 14 di Mai dal 1809, la valade e jere un sflandôr di butui e di profum di rosis. Une cjalde e biele Vierte, luminose e colorade. Eugjeni di Beauharnais, dal alt dal so cjaval blanc, al tacà a starnudâ: “Merd! Va ben scombati cuintri i mucs, ma la alergjie propit no!”. Devant di lui il pic dal Tschalawai, e parsore dal pic il fuart. Tu varessis dit che al jere impussibil di concuistâ, cu lis sôs muraiis di piere, rimpinât su la mont. “A son di sigûr ducj là sù, a smicjânus, un par un. E magari nus sbelein”. Ma al gjenerâl i someave strani dut chel cidin. Parcè mo, no tacavino a trai? E cemût mai dut chel cidinôr? Dal sigûr a jerin daûr a preparâ alc di stramp che no lu convinceve propit gran. E, cun di plui, al jere un tic stiçât cun Napoleon. Simpri ator, di un jet a di chel altri, a gjoldisi il miôr de vuere. Dute strategjie e zero fadie. A lui invezit lis bataiis, lis sclopetadis, la responsabilitât dai soldâts, la ploie di Autun e il caligo di Istât. E si sa che cuant che ti monte la fote no tu rivis a pensâ cun luciditât. “No mi fidi. Par cjapâlu, chi bisugne fâ un zîr dal mont. Al à un biel contâle, Napoleon, di puartâ i canons sui pics plui alts. E dopo? Ju bombardìno dal cîl?”. Disint cussì, al cjape sù une carabine e al trai par aiar, in direzion dal fuart. Nissune reazion. Nancje une sclopetade, cussì, tant par vê la creance di rispuindi. “Nus stan coionant. Li dentri nol è propit nissun. Nissun di nissun. Si passe dongje dal riul, si jentre in Malborghet, si polse une gnot e po dopo si decît ce fâ”. Cuindis mil francês sierâts intun spazi avonde limitât, jenfri il fuart comandât di Hensel, a sud, e chel tignût dal cjapitani Hermann, a Raibl, plui a nord. Cuindis mil oms presonîrs di une valade, che no varessin mai plui podût zontâsi ae grande armade di Napoleon. Cui varessial mai vût il coraç di visâlu, Napoleon, che la vuere e jere pierdude? Che la Austrie e varès vinçût? Che dut al jere finît? Almancul a Malborghet e je simpri la ostarie Ressamn, là che a fasin di mangjâ benon. “Il plat de cjase, Madame!”, al domandà Beauharnais. Che si sa, li ciespis cuetis, se propit no tu sês usât, ti fasin un ciert efiet… “Merd!”. E jù a ridi, Hensel, cun ducj i siei tresinte e novante soldâts.
Angelo Floramo
SIUMS DI STORIE. Lis Termopilis austriachis che a deventin la Cjaurêt francese............
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…


text:
per il momento aggiungo il test di carnevâl del 2007, poi nei prossimi giorni conto di uploadare anche le foto della festa, che è riuscita benissimo (pensate che a cena c’erano 70 persone!). grazie a tutti quelli che hanno partecipato, sia ballando sia dando una mano, comunque divertendosi. grazie veramente.
e ora ecco il test (al solito non vi dirò nemmeno sotto tortura chi ne è l’autore 🙂 ; per una versione stampabile in pdf è il link è questo ):
Test di Carnevâl 2007
Bundì e buin Carnevâl a duç
oms, feminas e frus.
Un an a l’è già
pasât
e come che i vi vevi prometût i soi
tornât.
Cun dut il cûr i vi àuguri un bon
doimilesièt,
ma cul gnûf governo no sin partis cul pit
drèt.
In veretât i stenti a
crodi
che a capo dal governo al seti inchiamò Romano
Prodi.
A lu àn sopranomenât
mortadèla,
ma mi par che al samei plui a una
sanganèla:
al meritares una lungja e una curta cun t’una
curdèla.
Chel lasaròn, pur di vinci las
elesions,
al veva dìt che a nol vares tocjât la leç su las
pensions.
Cun dutas las balas che a l’ha
contât,
di trei peraulas nisuna a è
veretât.
Dal Iraq a l’ha ghiavat i militars di
naja,
par mandaiu in Libano, che bruta
canaja!
I soi aleâs no è che a setin mancul di lui
una banda di bausârs, disonesç e
fanulons,
a son proprit una compagnia di
borsons.
“Siamo più buoni, bravi e
belli”,
al dîs chel somaro di
Rutelli.
A no l’è di mancul l’onorevul
Fassin,
che par dì dos robas al fas dut un
casìn.
D’Alema no si intromèt plui di
tant,
visto che lui di besoul a si ritèn un
ignorant.
Quatri margiocs al timon dal Governo
Talian,
ma cui di lôr a l’eisa il plui grant
salàm?
A Pecoraro Scanio, e chest a l’era scontât,
a gli àn dât il Ministero dal
Ambient,
iodeit vualtris se a àn di vei cusì pòuc
sentiment.
Il Ministro a l’ha ideas dutas
particolârs,
qualsiasi rôba che a si fâs, par lui a son dutas centrâls
nucleârs,
e se par câs a ti viôt a pisâ su par un
peç,
a ti spedis dret in via Paluça, ta prisôn di
Tomieç.
Par furlan il sò cognom a si dis
pieurâr,
di fàt no tu lu svoltis nencja a sbatigli il cjaf sun t’un
faiâr.
Par finî di mesedâ la
mignestra,
a chi i scuèn dîlu, a àn reson chei di
diestra.
Bruta come la fan e vecja come una
pavèa,
Rosy Bindi a è ministro da la
famèa.
A mi risulta che a no è mai stada
maridada,
e nencja che cualchidun a la veti mai
sdrondenada.
Alora l’àno metuda lì par mostrâ la
mùsa,
o par iodi se a cjata qualchidùn che a gli stròpa la
bûsa?
Chest àn i no vûl menâ la viola a di chei di chê altra
banda,
dato che ultimamènti a l’ha cagât fricias chel che a iu
comanda:
demoralisât par la mancjada
rielesiòn,
Berlusconi a l’ha pensât di fâ in ta la sô crodia un’altra
ristruturasiôn,
ma la samença a gli è golàda dai
cjavei,
quanche a l’ha sintût i plans dal terorìst
di Raviei.
Intant achì in paîs a è un poucja di
agitasion,
par indovinâ cui che al sarà il gnûf Sindic
di Preon.
Dopo vòt àgn di
legislatûra,
Valentina a ha decidût di finî la sô
aventûra,
par comenciâ a soportâ la vita di pensionât di
Andrea,
e continuâ a mantègni Paolo che a no si
laureea.
Forsi no sarà facil, ma di sigûr plui
biel,
che no scombati cun la minorança se lâ o no lâ su par il
Criviel.
Chei a son come i parlamentârs che a si iout in
television,
par lâ cun Nemonç a ti an imbastît su una biela
confusion.
Lôr a disin che par di là la strada a è duta
drèta,
ma cuisà se la int a preferis cjapâ il troi da la
Strèta?
Par il moment la popolasion a no è tant
contenta,
nomo parcè che a no si è capìt incjiamò cui che a si
presenta.
Cui che a dîs un, cui che a dîs un
altri,
cui lu vûl mona, cui lu vûl
scaltri.
Ator a l’è plui casin che in tal asilo cun la
mularia,
ma par il moment a son nomo cjacaras
di ostaria.
A chest punto che a vinci cui che a
vûl,
basta che a no su lu mèti in tal
cûl!
Santa Vergine
Maria,
a Ronè a gli ha dât di volta la casela e a l’ha sierât
l’ostaria.
Alora, compagn, i ti regali una
bandiêra,
però chesta volta no rossa, ma
nêra.
A l’è un pouc che a mi puça di un brut
odôr,
astu migo cambiât
colôr?
Cumò che il compagn Bertinotti al va in visita in
Vatican,
tu pararèsis bon a lâ cun lui a fâ il
capelàn.
Carneval ai lascia una
torta
a Elisa, la fia di Bruno
Ghiostra,
cul pàt che al duri chel
amôr
che a ha imbastît cun Aristide, il
sunadôr.
Chesta a è pura e santa
veretât:
dut a l’è nasût chesta
istât.
Ogni volta che a lu çialava in tai
voi,
a si stuargeva como una vuarbula sui
genoi.
Encje chest no mi lu soi
inventât,
quant che a nol sunàva a gli diseva: “Suùmmo Aristide, sestu
incjantât?”
Cun la bira in man, emosionada como la
mularìa,
a ha fat su duta una
vosarìa,
però vuei, dongja di lui, i no ti viôt sunâ la
batarìa.
Carnevâl a Carubul a gli lascia un puign di
câli,
cul pat che al si movi a finî di comedâ il
stâli.
Ma cun la femina simpri in ta i
pîs,
i ti gionti encja un pac di
vîs,
par che i tu la scieris in t’un baûl e tu la spedìsis a
Trevîs.
Infatti ogni volta che a va su par
Priûs,
da contenteça, al puest dal vin, al bêf un par di
ûs.
Alòra se i tu vûs lâ indevant cui lavôrs,
par finî il stâli i ti regali encja un
cjaciulin,
cusì no tu stàs a contâ las machinas che a pasin difûr di
Pitin.
Encje Nevio di
Floreàn
a l’ha ristruturât la vecja poça dal
ledàn,
ma di sigûr al varà tirât un bon
contribût,
senò al masim, in ta la poça, al giontava un pouc di
brût.
E cumò par sparagnâ a nol và plui a balâ al Lago di
Dalès,
par no spindi encja i bês dal
interès.
Carneval, a Gianmarco, chest an a gli lascia un toc di
cjarvon,
par che a lu meti in tal sac lui, e no i frus di
Preon.
Par dut il mont Nadâl al comencia il 24 a
miegiagnot,
eisa un cas unic o rar che a Preon al tachi il 24 a las
vot?
Alora ti doi un consei: torna a fa il
polisiòt,
e lascia qualchidun altri a fâ il
bigòt.
La santissima Maria
Incoronada,
a ha pensât ben che Michele nol stava ben cun la man
ruvinada:
cun so nono Pitin a l’ha provat a fa il
boscadôr,
ma par duta Melaria a lu sintìvin vosâ “ce dolòr!, ce
dolòr!”.
A si sa che dopo finit scuèla no l’ha pleât tròp la
schèna,
cusì cun la manaria a l’ha tajât il deit al puest da
legna.
A si pò capî: a l’ha il diploma di
rasonir:
forsi che al parares plui bon a fa il
bancjir.
Michele: lasa stâ la
manaria,
cusì a torna la pâs in
Melaria!
Vighiut il muini a l’è lât in
pension,
forsi cun chê di diventâ il gnûf sindic di
Preon.
Di plaseis a la int an d’ha fas un’
infinitât,
di sigur cun te il centralin dal ospedal a no l’ha
pausât,
tant che parfin Uno, di sintiti par telefono, al si è
stufât.
A no ti resta che di girâ pas ostarìas di
Preon,
e di gholdi pulit la to meritada
pension.
E cumò che encjia il vin a lu dàn a la
spina,
ce àia di fâ di te che biada
Luighina?
Carneval, ai pescjadors di Preon, in amicizia a gli lascia una
bujaça,
cul pat che a gli vegni tirada in plena musa a la gnova guardiana da la
Siaça.
I stoi tabajant di Sabina, la fìa di Ivo e di Catia,
che di sigûr a sarà una gnova “Guardapesca
Volontaria”:
forsi parcè che a è una studentèsa
universitaria?
Chel che a ti ha conseat a l’è di sigûr un grant
salàm,
o ti coventino pons par pasa un
esàm?
Di una banda a l’è miôr
cusì,
che no cùn to mâri in negozi a alciâ i prèsis ogni
dì.
Chest a l’è un ben no nomo par
iei,
visto che par regalâti il chiavàl a ha di emplâ il
gei!
Carnevâl a Levi a gli lascia
un urinâl,
cul pat che un’altri an al copi encja
il cinghiâl,
sperant che a gli torni una zornada cusì
fortunada
come quant che a l’ha copât il cerf fasint una
cagada.
La chiaça, chest àn, a ti ha dât tanta
sodisfasion,
ma to fì a l’è incjamò un dai vedràns
di Preon.
I ti doi un consei: mòligli un biel
berli,
par che a si dei una mòta,
chel mierli!
Cun la scûsa di lâ cun Savòn in Australia par
un matrimòni,
par câs, Evelina, àtu smicjat qualchi biel
Marcantòni?
Par cirî un pòuc di cjalt a no coventava girâ tant
atòr,
cuant che a bastava la a lì di Genio, che al era dùt un
fòr.
Come ogni àn a l’ha fàt a cjasa sô la cena dal
finiment,
e nomo a entrâ ta cort i tu riscjavis
un sveniment .
Ta ches dôs stanzas a l’era tant
cjaldon,
che di fûr al scotàva encja
il porton.
A quatri giovins di Preon, Carneval a gli lascia un pòdim
di sîr,
cul pàt che a si ingrasin lôr e no Aldo di Quinias,
il carosìr.
Cun di plui i gli lasci encja
un cèri,
par la fortuna di no esi lâs
tal simiteri.
Matia in veretât no l’ha colpa: apèna disora
da la prison,
a gli è vegnut intòr
un cjastron.
Cuissà però: a l’era apèna lât da
la murôsa,
e forsit a no l’è bastat regalai
una rosa,
forsi che ièi che sera a no gli l’ha
molada,
e par chel la machina su par la strada a l’ha
lasciada.
Simone il Roman a l’ha provât a fâ
il lasaròn,
puartant una mula su par la strada di
Chiampon,
ma invèsa da la giovina, a l’ha frontât
il muraion.
Una rôba a è sigùra: no lu veva plui
dûr,
quant che devant di se a l’ha iodût
il mûr!
Invesa Giovanni, il fì di
Eleno,
a l’ha fàt la curva dal frantoio come un
treno.
La machina a gli è partida di
cûl,
e intant Debra a è vegnùda blancja come
un linsûl.
Giovanni: la curta di una volta a è di chê altra banda
da strada,
par lì che i tu ses lât tu a è
una scjalinada!
Scarputa, par evita un cjavrul su par la strada
di Fôr,
a l’è lat intòr dal paracjar, chel
catôr.
Nencja un meis dopo la machina, apèna
comedada,
a è restada interia pouc plui di una
zornada.
Cuant che a si è maridât Stefano, il nevôt di
Movada,
il pari dal nuvìc la machina in plen a l’ha
centrada.
Forsi che al ha fàt mal
i cons
par sparagna i bes dai
tons:
no l’ha comprat nencja
il carburo,
e al ha doprât la machina come un
siluro.
Il nuvìc a l’ha dìt che se il dàm al veva di pajâlu
lui,
al plantava Stefania sul altâr e no la maridava
plui.
Scarputa: par che las prosimàs gnocias a setin
un divertimènt,
cir di fodrâ la machina
cul ciment.
Carnevâl al Bruce a gli lascia una
biciclèta,
par che al impari a lâ in ta la strada, e no in ta la
cunèta.
Invesa di inventâti una
mulatiêra,
a l’era miôr che i tu fòsis lât a Gardaland cun la
coriêra:
tu às volût lâ a tor besôl e fâ dut un
quarantavòt,
e a lì da la Filuvigna a l’è rivât l’elicòtero dal
centedisavòt!
Carnevâl a Sandro a gli lascia una pignata a
presiòn,
cul pat che al spindi di plui i bês da la
pension.
Il vinars di sera al partìs cun la pansa
sùta,
parcè che a Colgia, a miegiagnòt, a ofrisìn la
pastasùta.
Cun la scûsa di fâ la briscùla, al mangja trei plàs ben che a
vàdi,
cun la sperànsa che al resti puest par un toc di
formàdi.
Carnevâl a Rino a gli lascia un
cavrèt,
cul pat che al lasci cresci besòla la ierba dal
Selèt:
a l’è laiù che a la colta, la vêgla e a gli
tabaia,
a mancja pôc che par tegnîla di cont al tiri su una
muraia.
Sô mâri a gli ha già vût dìt: lascia stâ i
Becs,
e ciriti una femina di sèst prima di finî su par i
stecs.
Dopo che atôr a àn fat tanta
confusion,
Armando e Armanda a son incjamò
a Preon.
L’ambient incjamò nisùn lu ha
comprât,
cusì lôr, l’afìt, lu an
rinovât.
Armanda a vores già molât
dùt,
par la in Cjadôri a visiâ
il nevodùt,
però se a vûl che Damiano cun l’elicòtero al si fàsi
onôr,
a scuen tegni incjamò di cont
il lavôr.
Armando invece al preferirès continuâ a vendi sigarès e
vin,
che a Nemonç, cun nomo quatri ghialinas, a nol pò fâ
il contadin.
Altras novitâs in chest moment no mi vegnin in tal cjaf:
il test i lu ài imbastît in quatri e quatri
vôt,
e lu hai consegnât drèt come un
scivilòt.
I speri nomo di no vei dìt nuia di
mâl,
al èra nomo un test di
Carnevâl!


text:
O vin volût fevelâ dal acuari di Ariis, dongje Rivignan, parcè che intun unic puest si conciliin nature, faune e specialitât tipiche dal nestri teritori.
Intun percors espositîf, inserît tun contest naturalistic, si puedin di fat scuvierzi tantis particolaritâts sedi dal ambient acuatic che teritoriâl.
La prime sede dal acuari di Ariis e fo vierte tal 1999 cul fin di deventâ centri di riferiment didatic pe cognossince dai ambients di aghe, cussì fondamentâi tal nestri teritori; cul timp e je deventade mete simpri plui preseade soredut des scuelis che chi a puedin sperimentâ un percors didatic cu la presince di un biolic che al spieghe il disvilup idrografic de regjon.
IL GNÛF ACUARI_ Par slargjâ la ufierte formative tai agns si è decidût di rinovâ la sede espositive cun gnovis vaschis e spazis par proiezions di filmâts. Al è nassût cussì il gnûf acuari, inaugurât tal mês di Març dal 2009 e gjestît dal “Ente tutela pesca del Friuli-Venezia Giulia”, e che al è cressût insiemi al numar di visitadôrs che ogni an a vegnin a Ariis (cirche 20.000) par discuvierzi un gnûf aspiet de biodiversitât furlane.
La faune itiche de regjon e conte 52 speciis, di chês il 70% a son autoctonis; tal acuari di Ariis al è pussibil cognossi ben 40 di chestis speciis, inseridis tes vaschis espositivis tignint cont de lôr specialitât e ricreant l’ambient naturâl dulà che a vivin.
Ma no dome: tal acuari al è stât ancje ricreât il cors di un flum de sorgjent fint te fôs, passant dal paisaç di montagne, al cors di planure, a la zone des risultivis fint a la part finâl di aghe salmastre. Chest par mostrâ, ai fruts ma no dome, trop vari che al è l’ambient furlan, che in pôcs chilometris al passe de mont al mâr traviersant tancj paisaçs.
La ricostruzion e je stade pussibile in gracie di une tecniche specializade te riproduzion di materiâl di clap: il stamp des pieris di fat al è stât cjapât propit dilunc di chês veris jù pal cors di aghe e tornadis a costruî in laboratori cun polvar di clap e resine; ae fin i tocs a son stâts metûts dongje tal acuari cuntun grant lavôr di pazience. Il risultât al è stât pardabon straordenari e su chest font si à ufiert un supuart naturâl dulà fâ cjapâ la vegjetazion par implementâ lis ambientazions.
IL PERCORS NATURALISTIC_ No bisugne dismenteâ però che l’acuari al è inserît intun ambient naturalistic cetant preseât che, pensât pe prime volte tai agns Cincuante, al mostre un biel esempli di struture inseride in maniere armoniose tal ambient.
La presince dal flum Stele di fat e cree za di bessole un paisaç unic che si preste ben al disvilup di chest percors; su cirche 16.000 metris cuadris il Parc comunâl dal Stele (istituît tal 2006) al è stât, in particolâr in chescj ultins agns, volût a fuart des aministrazions comunâls di Rivignan, Teor e Pucinie, cun azions miradis ae valorizazion e al mantigniment dal ambient naturâl, cul increment di infrastruturis e percors atrezâts par cualificâ la aree. Visitis vuidadis, ativitâts didatichis, pistis ciclabilis e pedonâls a completin une ufierte turistiche come pocjis.
IL PARC DI VILE OTTELIO_ Ma il teritori di Ariis nol finìs achì di mostrâ la sô bielece: a pôcs pas dal acuari di fat al è ancje il Parc di Vile Ottelio che, cu la sô storie secolâr, e je stade teatri di contesis e e je passade framieç di events tant che la presince di patriarcjis e dai Savorgnans. La vile origjinâl però, sdrumade dopo de costruzion de fuartece di Palme, e fo tornade a fâ sù come vile padronâl vendude tal XIX secul al cont Ottelio. No par chest però e à pierdût il so incjant di residence antighe plene di storie dute furlane. ■
Venusia Dominici
MUSEU. Acuari, nature, paisaç: lis bielecis di Ariis di Rivignan............
O vin volût fevelâ dal acuari di Ariis, dongje Rivignan, parcè che intun unic puest si conciliin nature, faune e specialitât tipiche dal nestri teritori.